זמירה מברך

זמירה מְבָרֵך (נולדה ב-1946) היא פרופסור אמריטה בבית הספר לחינוך של אוניברסיטת בר-אילן, נשיאת המכללה האקדמית לחינוך ע"ש דוד ילין בשנים 2014–2018 ומדענית ראשית במשרד החינוך בשנים 1998–2001. כלת פרס ישראל לחינוך לשנת ה'תשפ"ג (2023).

ביוגרפיה
זמירה מברך נולדה ב-1946 בחיפה, בת לגניה-אילה ולרב נחום ניר. סיימה את לימודיה בבית הספר הריאלי ב-1963. שירתה בשירות לאומי כמורה חיילת בטבריה. בתום השירות הלאומי למדה מתמטיקה-פיזיקה וחינוך באוניברסיטה העברית בירושלים.

קריירה 
במקביל ללימודי התואר הראשון, לימדה מתמטיקה בבית הספר התיכון "מעלה" בירושלים ולאחר מכן בבית הספר האזורי המקיף ע"ש צוק בבאר טוביה, ובהמשך בבית הספר התיכון הדתי ברחובות, שבו מונתה בגיל 29 לסגנית המנהל. במקביל לעבודתה בהוראה, החלה את לימודי התואר השני בחינוך באוניברסיטת בר-אילן ולימדה במכללת תלפיות. בעבודת המוסמך, בהנחיית פרופ' אליעזר שטרן, מצאה שמדדי יצירתיות מנבאים טוב יותר הצלחה בהוראה ממדדי אינטליגנציה.

קיבלה מלגת הצטיינות מקרן הנדיב ללימודים לתואר שלישי, אותם החלה ב-1977 באוניברסיטת שיקגו במסלול "MESA - Measurement, Evaluation, Statistics Analyses in Education". בעבודת הדוקטורט, בהנחייתו של פרופ' בנג'מין בלום, שהושלמה בשנת 1980, מצאה שניתן לפתח תהליכי חשיבה גבוהים על ידי הפעלת שיטות יוריסטיות משולבות בלמידה לקראת שליטה. בזמן לימודיה עבדה גם במחלקת המחקר של משרד החינוך בשיקגו, במחקר שכלל פיתוח מבחנים במתמטיקה, יישומם במערכת החינוך, ניתוח הממצאים ומתן משוב לבתי הספר על התקדמות התלמידים.

ב-1980 חזרה לישראל והצטרפה לסגל האקדמי של בית הספר לחינוך באוניברסיטת בר-אילן. ב-1982 הוזמנה על ידי פרופ' יהודה אמיר להצטרף לצוות המדענים במכון לאינטגרציה באוניברסיטת בר-אילן. מחקריה משקפים את גישתה שניתן לצמצם פערים בין תלמידים באמצעות שיטות הוראה מתאימות. שיטות שפיתחה ייושמו בבתי ספר בישראל, ומחקרים הראו את יעילותן בקידום הישגים לימודיים, יחסים חברתיים ומשתנים קוגניטיביים ואפקטיביים שונים.

ב-1990 הוזמנה למכון מקס פלאנק במינכן לחקור יחד עם פרופ' וינרט ופרופ' אלסבט שטרן את התפתחותם של תהליכים מטה-קוגניטיביים. על בסיס מחקרים אלה ואחרים פיתחה פרופ' מברך שיטת הוראה הרותמת תהליכים מטה-קוגניטיביים לפיתוח חשיבה כמותית. עקרונות השיטה משולבים בהוראת מתמטיקה, מדעים וטכנולוגיה בישראל ומחוצה לה. בשנים 2006–2009 עמדה בראש קבוצת המחקר מטה-קוגניציה (Metacognition SIG) של הארגון האירופי לחקר הלימוד וההוראה EARLI: European Association for Research on Learning and Instruction. היא חברת מערכת בארבעה כתבי עת בינלאומיים.

מ-1997 עד 2001 כיהנה כמדענית הראשית של משרד החינוך התרבות והספורט. בתפקיד זה עיצבה את שני תפקידי הלשכה המרכזיים: קביעת מדיניות המחקר החינוכי, והבאת הידע המחקרי לקובעי המדיניות. כמדענית ראשית הייתה אחראית, בין השאר, על הקצאת תקציבי מחקר בכל תחומי החינוך ועל פיתוח מודלים לתקצוב ויישומם. יזמה הרחבה של השתתפות ישראל במחקרים בינלאומיים והעמקת המחקר החינוכי. שילבה במחקרים הבינלאומיים (TIMSS ואחר כך PISA) תלמידים מהמגזר הערבי. לקראת סיום כהונתה כמדענית ראשית שילבה את רשת מעיין החינוך התורני במבחני המשוב הארצי. ייצגה את ישראל בוועדת המחקר החינוכי של ארגון OECD, ותרמה לגיבוש תוכניות מחקר של הארגון.

בשנת 1998 מונתה לפרופסור מן המניין. ב-2001 מונתה לראש בית הספר לחינוך באוניברסיטת בר-אילן, ב-2004 מונתה לסגנית הרקטור, ב-2006 מונתה לראש המכון לאינטגרציה, וב-2007 מונתה שוב לראש בית הספר לחינוך. היא פיתחה שש תוכניות לימודים חדשות לתואר ראשון ושני, ופתחה מסלולי לימוד לסטודנטים חרדים (גברים ונשים). בהיותה סגנית רקטור בנתה תוכנית לקבלת תלמידים מצטיינים מהפריפריה על סמך ציוני תעודת בגרות ללא ציון פסיכומטרי, עיצבה תוכניות לימודים חדשות ותוכניות התמחות בתואר השני, פעלה לעידוד מדעניות צעירות, הרחיבה את הסדנאות לשיפור ההוראה לרבות הוראה מקוונת, ופתחה את האוניברסיטה לקהילה במגוון פעילויות.

בשנים 2002–2007 הייתה החוקרת הראשית בישראל במחקרי PISA. בכל מחזור השתתפו מעל 200,000 תלמידים בני 15–16 שנים מרחבי העולם, מתוכם כ-4,500 תלמידים מישראל. זהו אחד המחקרים רחבי ההיקף ביותר שנערכו בתחום החינוך. המחקר זכה לתהודה רבה, ובעקבותיו נערכה חשיבה מחודשת על תוכניות הלימודים בישראל.

ב-2010 מונתה לדקאנית הפקולטה למדעי החברה באוניברסיטת בר-אילן. יזמה פיתוח תוכניות לימודים חדשות חד-מחלקתיות, בין מחלקתיות, ובין-פקולטות.

השתתפה בעשרות כנסים בהם נתנה הרצאות מדעיות. הייתה חוקרת אורחת באוניברסיטאות רבות: אוניברסיטת אלברטה בקנדה, אוניברסיטת הרווארד בארצות הברית, אוניברסיטת קיימברידג' באנגליה, אוניברסיטת וירצבורג בגרמניה, מכון מקס פלאנק במינכן, National Institute of Education (NIE) בסינגפור.

מ-2006 ועד 2010 הייתה נציגת האוניברסיטאות בישראל בוועדות המועצה להשכלה גבוהה להערכת איכות. כמו כן הייתה חברה בוועדת המינויים הבכירים של המכללות מטעם מל"ג. עם התמנותה לדקאנית התפטרה מתפקידים אלה מחשש לניגוד עניינים.

מ-2007 היא מכהנת כראש אקדמי של בתי הספר לפיתוח מקצועי של מורים שבמסגרת מכון מופ"ת. היא יועצת מדעית של המרכז לקידום גננות בתחומי מתמטיקה מדעים וטכנולוגיה וחברה בהנהלת מרכז סימולציות חינוכיות באוניברסיטת בר-אילן.

לאחר פרישתה מאוניברסיטת בר-אילן כפרופסור אמריטה, כיהנה בשנים 2014–2018 כנשיאת המכללה האקדמית לחינוך ע"ש דוד ילין.

פעילות חברתית 
בשנת 2008 נמנתה עם חברי המועצה הציבורית של מפלגת הבית היהודי, שנועדה לקבוע את רשימת המפלגה לבחירות לכנסת השמונה עשרה.

מ-2013 חברה בוועד המנהל של החברה להגנת הטבע.

פרסים 

 כלת פרס לנדאו למדעים ולמחקר לשנת 2004, על תרומתה לחקר החינוך.
 כלת פרס ישראל לחינוך לשנת ה'תשפ"ג (2023)

חיים אישיים 
מברך נשואה לפרופ' משה מברך, לשעבר דקאן הפקולטה למדעי החיים באוניברסיטת תל אביב, ולהם שלוש בנות.

עוסקת גם בציור בסגנון מופשט, ומציגה בתערוכות בישראל ובחו"ל.

קישורים חיצוניים

 זמירה מברך, באתר ResearchGate
 פרופ' זמירה מברך, באתר המכללה האקדמית לחינוך ע"ש דוד ילין
 פרופ' זמירה מברך, באתר אוניברסיטת בר-אילן
 
 זמירה מברך באתר יוטיוב

ממאמריה:
 זמירה מברך, "למידה בחברותא בסיוע המחשב: ממצאי מחקר אמפירי", מגמות לב/2, יוני 1989. 
 זמירה מברך, גלית ליברמן, "בשם השוויון, בשם המצוינות: האם קידום המצוינות פוגע בשוויון החינוך? השתמעויות לקביעת מדיניות חינוכית", מגמות מג/1, פברואר 2004. 
 Zemira R. Mevarech, "A Deep Structure Model of Students' Statistical Misconceptions", Educational Studies in Mathematics, Vol. 14, No. 4, November 1983. 
 Bracha Kramarski, Zemira R. Mevarech, "Enhancing Mathematical Reasoning in the Classroom: The Effects of Cooperative Learning and Metacognitive Training", American Educational Research Journal, Vol. 40, No. 1, Spring, 2003.

הערות שוליים

נשות חינוך ישראליות
אנשי חינוך ישראלים
בוגרות בית הספר הריאלי
בוגרי בית הספר הריאלי
בוגרות שירות לאומי
בוגרות האוניברסיטה העברית בירושלים
בוגרי האוניברסיטה העברית בירושלים
בעלות תואר דוקטור מאוניברסיטת שיקגו
בעלי תואר דוקטור מאוניברסיטת שיקגו
סגל אוניברסיטת בר-אילן: חינוך
עובדי משרד החינוך, התרבות והספורט
זוכות פרס ישראל לחינוך
זוכי פרס ישראל לחינוך
זוכי פרס ישראל לשנת 2023
זוכי פרס לנדאו למדעים ולמחקר
ראשי המכללה האקדמית לחינוך ע"ש דוד ילין
ישראליות שנולדו ב-1946
ישראלים שנולדו ב-1946